钦定古今图书集成/明伦汇编/交谊典/第067卷 > 《献乔侍郎》前人
## 钦定古今图书集成/明伦汇编/交谊典/第067卷 > 《献乔侍郎》前人

“位望谁能并，当年志已伸。人间传凤藻，天上演龙纶。
贾马才无敌，褒雄誉益臻。除奸深系念，致主迥忘身。
谏疏纵横上，危言果敢陈。忠贞虽贯世，消长岂由人。
慷慨辞朝阙，迢遥涉路尘。千山明夕照，孤櫂渡长津。
杜宇声方切，江蓠色正新。卷舒唯舍道，喜愠不劳神。
禅客陪清论，渔翁作近邻。静吟穷野景，狂醉养天真。”
格论思名士，舆情渴直臣。九霄恩复降，比户意皆忻。
却入鸳鸾序，终身顾问频。漏残丹禁晓，日暖玉墀春。
鉴物心如水，忧时鬓若银。惟期康庶事，永要叙彝伦。
贵贱知无间，孤寒必许亲。几多沈滞者，拭目望陶钧。